Multitudinària arrencada del Trapezi a ritme de cabaret | Reusdigital.cat diari de Reus. Notícies i actualitat del Camp de Tarragona
Unes 2.000 persones han omplert la plaça del Mercadal per veure l'espectacle inaugural
11 de Maig de 2017, per Text: Marc Busquets/ ACN. Fotografies: Marc Busquets/ Fabián Acidres
La plaça del Mercadal s'ha omplert per veure l'espectacle inaugural del Trapezi 2017
La inauguració de Trapezi ha tingut lloc aquesta tarda a Cal Massó
Reus dona la benvinguda al Trapezi i esdevé durant quatre dies la capital del circ a Catalunya. Com ja és una tradició, el cabaret ha servit per inaugurar la Fira del Circ de Catalunya, que arriba a la 21a edició. L'espectacle inaugural d'aquest dijous a la nit ha engrescat les més de 2.000 persones de públic a la plaça del Mercadal. Els pallassos Jordi Martínez i Oriol Boixader 'Oriolo' han estat els mestres de cerimònies d'un número de gran format que ha esdevingut una divertida picada d'ull als pallassos de circ, amb números aeris, de terra i malabars. Malgrat les pluges intenses del dia, el temps ha respectat l'arrencada del festival, amb un programa farcit amb més d'un centenar de representacions. Fins diumenge, un total de 39 companyies mostraran els seus espectacles a la capital del Baix Camp.
La perxa xinesa de Baltic Seamen, duet suec que va ser medalla de plata del Circ de Demain, ha estat un dels moments àlgids del Cabaret inaugural del Trapezi 2017. De fet, s'ha reservat com a darrer número d'un total de cinc espectacles curts, d'uns deu minuts de durada, de diverses disciplines circenses que s'han representat davant de 1.200 reusencs asseguts, i alguns centenars més de drets.
El número de corda del duo català Toni & Mila, les cintes i la música d’Oskar Mauricio i Diego López amb 'Vakuum', els equilibris acrobàtics dels alemanys Zirkus Morsa en el seu número 'La fin demain', i els malabars de Ramiro Vergaz, que ha arribat a moure fins a 6 maces, han estat els altres números, prèviament presentats pels dos clowns, que han buscat en tot moment la interacció amb el públic.
El show, acompanyat per la música en directe de Circonautes, i Joan Garriga, ànima i cantant de grups com Dusminguet o la Troba Kung Fú, es repetirà la nit de divendres i dissabte -a dos quarts d'una de la matinada. Mantindrà els presentadors -de fet, s'hi afegirà un tercer clown, Joan Arqué 'Arquetti'-, però els números i els artistes participants seran diferents, amb companyies catalanes, de l'Estat i internacionals.
L'obertura del Trapezi ha tornat enguany a la plaça del Mercadal de Reus -en les darreres edicions el Cabaret Inaugural s'havia celebrat al parc Sant Jordi, en concret a la plaça Anton Borrell, on sí que s'hi mantindrà la clausura, amb un altre espectacle de gran format, 'Léger Démêlé' dels belgues Collectif À Sense Unique.
"El Trapezi 2017 ja és una realitat", ha exclamat satisfet el batlle reusenc, Carles Pellicer, durant la inauguració d'aquest dijous a Cal Massó. Pocs minuts abans de les 8 de la tarda, a la sala ja no s'hi cabia. Ningú s'ha volgut perdre el primer passi d'un dels espectacles inclosos en la programació, dissenyada per un Leandro Mendoza que s'estrena en la direcció artística del certamen. "És un cap de setmana per gaudir tots, els que fem circ i els que voleu veure'n", ha subratllat l'argentí quan s'ha adreçat a l'audiència. L'acte s'ha tancat amb l'actuació de Circ Pistolet i 'Quan no tocàvem de peus de terra", preludi del cabaret al Mercadal a dos quarts d'11 de la nit.
Un record per a Jordi Gaspar
La presentació de la mostra ha aplegat altres autoritats de la capital del Baix Camp i del territori. La regidora de Cultura del consistori, Montserrat Caelles, ha descrit el festival de circ com "una cita de les cites culturals que la ciutat més consolidades té". Abans de cedir la paraula al representant de la Diputació de Tarragona, Joan Olivella, però, ha lloat la feina feta per l'anterior responsable, Jordi Gaspar, al capdavant de l'esdeveniment. Per part seva, el diputat ha apuntat "la gran satisfacció" que suposa per a l'ens supracomarcal acompanyar l'Ajuntament reusenc en l'impuls de Trapezi.
Acte seguit, el representant de Cultura a la demarcació, Jordi Agràs, ha valorat de manera positiva el fet que el certamen "vagi més enllà de ser un festival" i s'hagi convertit "en un aparador i un mercat per al sector artístic", tot recordant que Trapezi és un punt de trobada per a les companyies del país però també una plataforma per produir espectacles amb la col·laboració d'altres esdeveniments catalans, com el Sismògraf olotí.
Finalment, Pellicer ha recordat que "Reus és una ciutat molt potent a nivell cultural perquè tot l'any organitza festivals" i ha apuntat que amb la inauguració del Mercadal "comença l'espectacle". "Som capital del circ i de la cultura, i aquests dies gaudirem de bon circ i bon temps", ha dit en al·lusió a les previsions meteorològiques que avancen un cap de setmana assolellat després d'una jornada de pluges abundants.
1La festa del 'Free comic book day' se celebra per cinquè any a Reus